2025-2026 m. VALSTYBINIAI BRANDOS EGZAMINAI
 Ką reikia žinoti eksternams?

Kėdainių rajono  savivaldybės mero 2025 m. rugsėjo 18 d. potvarkiu Nr. MP1-494 „Dėl bazinės mokyklos skyrimo“ Kėdainių šviesioji  gimnazija (Didžioji g. 62, Kėdainiai, tel. +370 347 60 102, el. paštas rastine@sviesioji.lt) paskirta 2025–2026 mokslo metų valstybinių brandos egzaminų bazine mokykla.
Ši mokykla priims eksternų prašymus laikyti dalykų valstybinių brandos egzaminų dalis, organizuos ir vykdys pakartotinę valstybinių brandos egzaminų sesiją.
Kokius egzaminus gali laikyti eksternas?
Eksternas laisvai renkasi, kokius organizuojamus valstybinius brandos egzaminus laikyti. Kaip ir visi kiti kandidatai, jis gali laikyti tiek egzaminų, kiek pageidaus.
Iki kada eksternai gali teikti prašymus laikyti pasirinktus brandos egzaminus?
Eksternai prašymus gali pateikti iki vasario 15 dienos. Pasirinkti brandos egzaminai bus laikomi pagrindinėje brandos egzaminų sesijoje.
Ar pakanka pateikti tik prašymą laikyti brandos egzaminus, ar reikalingi ir kiti dokumentai?
Prašymo nepakanka, kartu bazinės mokyklos vadovui eksternas privalo pateikti:
1) vidurinį išsilavinimą liudijantį dokumentą (brandos atestatą, profesinės ar aukštesniosios mokyklos diplomą, jei vidurinis išsilavinimas įgytas Lietuvoje);
2) vieną iš dokumentų ar jo patvirtintų kopijų, jei vidurinis išsilavinimas įgytas užsienyje: 
- Lietuvos Respublikos švietimo, mokslo ir sporto ministro įsakymą dėl vidurinio išsilavinimo pripažinimo;
- Studijų kokybės vertinimo centro pažymą, kuria vidurinį išsilavinimą liudijanti kvalifikacija įvertinta lygiaverte ar lygiaverte su sąlyga, kad bus išlaikyti brandos egzaminai;
- Studijų kokybės vertinimo centro pažymą, kuria užsienio kvalifikacija pripažinta (įskaitant pripažinimą, suteikiant kvalifikacijos turėtojui tik tam tikras teises, bei pripažinimą tik kartu su papildomais reikalavimais) lygiaverte Lietuvos Respublikoje teikiamam viduriniam išsilavinimui;
3) jei eksternas vis dar yra užsienio šalies mokyklos mokinys, tuomet būtina pateikti užsienio šalies mokyklos išduotą dokumentą, liudijantį, kad asmuo mokosi vidurinio ugdymo programos baigiamojoje klasėje arba šios programos III gimnazijos ar jai prilygintoje klasėje (toliau –užsienio valstybės ar tarptautinės organizacijos programos mokinys).
Taip pat kartu svarbu pateikti kvitą, patvirtinantį pinigų įmoką už pasirinktų valstybinių brandos egzaminų dalių laikymą, išskyrus užsienio valstybės ar tarptautinės organizacijos programos mokinį.
Ar eksternai brandos egzaminus laiko kartu su kitais laikančiais brandos egzaminus kandidatais?
Taip, egzaminus laiko kartu su kitais kandidatais paskirtuose egzaminų centruose.
Kada ir kurią valstybinio egzamino dalį eksternai laikys?
Valstybinio brandos egzamino I dalį eksternai laikys pakartotinės valstybinių brandos egzaminų sesijos metu, o II dalį – pagrindinės valstybinių brandos egzaminų sesijos metu.
Lietuvių kalbos ir literatūros (A) ar lietuvių kalbos ir literatūros (B) valstybinio brandos egzamino I dalį eksternai laikys pagrindinės valstybinių brandos egzaminų sesijos metu.
Eksternai laisvai renkasi, kokių valstybinių brandos egzaminų iš tų, kurie yra organizuojami, dalis ir kokiu kursu laikyti.
Ar eksternams pasirinktų egzaminų laikymas yra mokamas?
Teikdamas prašymą eksternas sumoka 20 eurų už kiekvieną pasirinktą dalyko valstybinio brandos egzamino dalį . Informaciją dėl apmokėjimo suteiks bazinė mokykla.
Eksternui už pasirinkto dalyko valstybinio brandos egzamino dalies laikymą sumokėtos lėšos negrąžinamos, jei jis nedalyvauja pasirinktoje valstybinio brandos egzamino dalyje.
Kaip brandos egzaminai organizuojami SUP turintiems eksternams?
Eksternui, turinčiam sveikatos sutrikimų, patvirtintų gydytojų konsultacinės komisijos pažymomis, pagal šios komisijos rekomendaciją sudaromos valstybinio brandos egzamino dalies vykdymo sąlygos. Prašymą ir susipažinti skirtą gydytojų konsultacinės komisijos pažymą iki einamųjų mokslo metų vasario 15 d. eksternas privalo pateikti bazinės mokyklos vadovui.
Iškilus klausimams dėl brandos egzaminų, kreiptis į Švietimo, kultūros ir sporto skyrių tel. +370 347 69 595, el. p. vilma.luksiene@kedainiai.lt
